วัคซีนกับหุ้น
ดัชนีตลาดหุ้นไทยที่ขึ้นมายืนเหนือ 1,600 จุด ได้ 9 วันติดต่อกัน
14 มิ.ย. 2564

ดัชนีตลาดหุ้นไทยที่ขึ้นมายืนเหนือ 1,600 จุด ได้ 9 วันติดต่อกัน
ปัจจัยหลัก ๆ มาจาก “วัคซีน”
ประเด็นที่น่าสนใจคือ นับจากวันที่ 1 มิ.ย. 2564 ที่ดัชนีปิดเหนือ 1,600 จุด ได้
ยังไม่มีวันไหนเลยที่ดัชนีลงไปต่ำกว่าระดับดังกล่าว
สะท้อนให้เห็นว่าแนวรับ 1,600 จุด ค่อนข้างจะแข็งแกร่งพอตัวเลยล่ะ
ส่วนปัญหาล่าสุด การฉีดวัคซีนเกิดการ “สะดุด”
มีคำถามว่า จะส่งผลต่อตลาดหุ้นไหม
เรื่องนี้ยังตอบไม่ได้ เพราะปัญหายังไม่ชัดเจน ขณะที่แต่ละหน่วยงานที่เกี่ยวกับการฉีดวัคซีนพยายามแก้ปัญหากันไป และยืนยันว่า ทุกอย่างยังคงเป็นไปตามแผน
นั่นคือ เฉพาะเดือน มิ.ย.นี้จะฉีดได้ถึง 6 ล้านโดสแน่นอน
และอาจจะขยับไปถึง 9 ล้านโดส
ผ่านมาถึงวันอาทิตย์ที่ 13 มิ.ย. ข้อมูลจาก ศบค.ระบุว่า นับจาก 28 ก.พ. 2564 ถึงวันที่ 13 มิ.ย. 2564 ฉีดไปแล้ว 6,188,124 โดส
แต่หากนับจากวันที่ 7 มิ.ย.ที่ผ่านมา วันที่เริ่มปูพรมใหญ่ฉีดวัคซีน นับมาจนถึงวันที่ 13 มิ.ย. ฉีดทั้งเข็ม 1 และ เข็ม 2 รวมกันแล้ว 2,087,603 โดส
หรือตกเฉลี่ยวันละ 298,229 โดส
เห็นตัวเลขแบบนี้แล้ว
ต้องนำมาคำนวณดูกันเองว่า หากต้องการฉีดเฉพาะของเดือน มิ.ย.ให้ครบ 6 ล้านโดส (หรืออาจขยายได้ถึง 9 ล้านโดส)
จะต้องฉีดวัคซีนเฉลี่ยต่อวันไม่ต่ำกว่า 4 แสนโดส
เชื่อว่า ประเด็นนี้ หรือปัจจัยนี้นักลงทุนยังเฝ้าติดตามอย่างใกล้ชิด
และพยายามประเมินว่า ปัญหาที่เกิดขึ้น เป็นแค่ช่วงสั้น ๆ หรือว่าจะนานส่งผลกระทบต่อการฟื้นตัวเศรษฐกิจ
หากกินเวลามาก และรัฐบาลยังแก้ปัญหาไม่ได้
กระทั่งส่งผลต่อเป้าหมายการฉีดวัคซีนที่กำหนดไว้
หากเป็นแบบนี้กระทบต่อตลาดหุ้นแน่ ๆ
ดัชนีแนวรับ 1,600 จุด อาจจะรับไม่อยู่ บรรดาหุ้นเปิดเมืองที่เชียร์กันไว้ก่อนหน้านี้ ราคาน่าจะรูดลง
นักลงทุนต่างประเทศ และกองทุน คงไปปักหลักดีดลูกคิดคำนวณจีดีพี แนวโน้มผลประกอบการบริษัทจดทะเบียน หรือ บจ.กันใหม่อีกรอบ
ส่วนดัชนีตลาดหุ้นไทยเมื่อวานนี้
ปิดลบ 3.50 จุด มาที่ 1,633.06 จุด มูลค่าการซื้อขายกว่า 85,113 ล้านบาท
สะท้อนให้เห็นว่า นักลงทุนเริ่ม “กังวล” กับปัญหาฉีดวัคซีนบ้าง นอกเหนือจากปัจจัยอื่น เช่น การประชุมของธนาคารกลางสหรัฐฯ หรือเฟด
หากวันนี้ พรุ่งนี้ ศูนย์ หรือหน่วยบริหารฉีดวัคซีน กลับมาดำเนินการได้เหมือนเดิม
ความมั่นใจน่าจะค่อย ๆ เริ่มกลับมาได้
ส่วนมุมมองของนักวิเคราะห์หลักทรัพย์
เท่าที่สอบถามไปหลายคน และอ่านดูบทวิเคราะห์จะพบว่า ต่างพยายามที่จะเลี่ยงให้ความเห็นเรื่องนี้แบบตรง ๆ
อย่างมากจะบอกเพียงว่า สร้างความกังวลเล็ก ๆ ให้กับตลาดบ้าง
หรือเป็นผลกระทบช่วงสั้นบ้าง
เหตุผลน่าจะมาจาก มีการมองกันว่า ปัญหาเรื่องของวัคซีน น่าจะมีเรื่อง “การเมือง” เข้ามาเกี่ยวข้อง หรือไม่อยากจะไปคอมเม้นท์อะไรที่ดูแล้วเป็นปฏิปักษ์กับรัฐบาลซักเท่าไหร่
อ้อ.. ก่อนหน้านี้ มีข้อมูลเรื่อง “วัคซีน” กับ “หุ้น” ออกมา
มีการคำนวณจากต่างประเทศพบว่า อัตราการฉีดวัคซีนต่อจำนวนประชากรที่เพิ่มขึ้นทุก ๆ 10% จะมีผลเชิงบวกต่อผลตอบแทนตลาดหุ้นโดยเฉลี่ยสูงขึ้นประมาณ 2.5%
เช่นเดียวกับตลาดหุ้นไทย
หากวัคซีนมาตามนัด ฉีดได้ตามแผน
ดัชนีก็น่าจะไปตามทิศทางเดียวกับตลาดหุ้นต่างประเทศ
แต่หากตัวเลขการฉีดไม่เป็นไปตามนั้น หรือล่าช้าออกไป
ก็ต้องตัวใครตัวมันไว้ก่อนล่ะ